Informácia o stave zabezpečenia vydávania nových diplomatických a služobných pasov na MZV SR a prijímania žiadostí o vydanie cestovných pasov na zastupiteľských úradoch SR v zahraničí, ktoré nie sú  pokryté v rozpočte kapitoly MZV SR

Ministerstvo zahraničných vecí SR je v zmysle § 7 a 8 zákona č. 381/1997 Z. z. o cestovných dokladoch v platnom znení orgánom zodpovedným za vydávanie diplomatických a služobných pasov Slovenskej republiky. Žiadosti o vydanie cestovného dokladu osôb žijúcich v zahraničí podľa § 14 citovaného zákona prijímajú zastupiteľské úrady Slovenskej republiky.

Ministerstvo zahraničných vecí SR sa podieľalo na príprave projektu nových cestovných dokladov Slovenskej republiky formátu Európskej únie, schváleného uznesením vlády SR č. 470/2003 z 11. júna 2003, z ktorého priamo vyplynuli úlohy na zabezpečenie vydávania diplomatických a služobných pasov a prijímanie žiadostí o cestovné pasy v zahraničí:
-	zriadenie samostatného jednotného pracoviska na prijímanie žiadostí o vydanie diplomatických a služobných pasov, ktoré bude kompatibilné s programom vydávania dokladov realizovanom MV SR v Národnom personalizačnom centre (ďalej „NPC“),
-	zabezpečenie čistopisov nových diplomatických a služobných pasov na ich vydávanie v pôsobnosti MZV SR,
-	vybavenie zastupiteľských úradov SR v zahraničí potrebným technickým zariadením a softvérom na prijímanie žiadostí o vydanie cestovného pasu, ktorých vydávanie je v pôsobnosti MV SR. Počet zastupiteľských úradov a technické zariadenia budú vyšpecifikované podľa počtu prijímaných žiadostí o vydanie cestovného pasu.

Na základe uvedeného projektu MV SR realizovalo svoje úlohy postupne už od roku 2004. Nové cestovné pasy s integrovanou fotografiou začalo MV SR vydávať od 1. apríla 2005. 

MZV SR uplatnilo v roku 2004 požiadavku na finančné krytie nákladov  na zavedenie vydávania nových diplomatických a služobných pasov SR na rok 2005 s výhľadom do roku 2007. Požiadavky na finančné prostriedky vychádzali z odhadovaných cien na základe informácií poskytnutých MV SR v sume 21 mil. Sk na zabezpečenie nových pasových knižiek. Finančné prostriedky v rozpočtovej kapitole MZV SR na rok 2005 pridelené neboli. Z uvedeného dôvodu MZV SR v roku 2005 nezaviedlo diplomatické a služobné pasy s integrovanou fotografiou formátu EÚ bez biometrie a naďalej vydáva diplomatické (červené) a služobné pasy (modré) vzoru 1994 s nalepenou fotografiou a dátovou stranou prekrytou laminovacou fóliou.

MZV SR má v súčasnosti minimálne zásoby diplomatických a služobných pasov tohto vzoru a prestane vydávať diplomatické a služobné pasy vzoru 1994 po vyčerpaní zásob, najneskôr 31.08.2006. 

V zmysle  Nariadenia Rady ES č. 2254/04 o normách pre bezpečnostné znaky a biometriu v pasoch a cestovných dokladoch vydávaných členskými štátmi je Slovenská republika povinná najneskôr od 1. septembra 2006 zaviesť do cestovných dokladov vkladanie biometrického údaja v osobitnom dátovom nosiči – podoby tváre držiteľa.

MZV SR pri zostavovaní rozpočtu na rok 2006 uplatnilo požiadavky na vyčlenenie finančných prostriedkov v návrhu priorít, s výhľadom do roku 2008, na zabezpečenie vydávania nových diplomatických a služobných pasov formátu Európskej únie s biometrickými údajmi v cestovnom doklade, vrátane technického vybavenia na prijímanie žiadostí a vydávanie diplomatických a služobných pasov pre jednotné pracovisko, ktoré treba zriadiť na Konzulárnom odbore MZV SR a technického vybavenia zastupiteľských úradov SR  (ďalej „ZÚ“) v zahraničí v súvislosti s prijímaním žiadostí o vydávanie cestovných dokladov a softvérového vybavenia, snímačov biometrických dát a čítacích zariadení čipov v cestovných dokladoch s biometriou vo výške 47 788 tis. Sk. Požiadavky MZV SR na finančné krytie prioritných projektov zo strany Ministerstva financií SR neboli akceptované a v schválenom rozpočte na rok 2006 tieto požiadavky neboli zohľadnené.

Vyčíslenie finančných nákladov v roku 2006 na vydávanie nových diplomatických a služobných pasov formátu EÚ s biometrickými údajmi vrátane nevyhnutnej technológie do prioritných projektov bolo vykonané odhadom podľa dostupných cenových relácií jednotlivých komponentov poskytnutých MV SR. 

V súčasnosti má MZV SR k dispozícii 690 diplomatických pasov a 239 služobných pasov vzoru 1994. Vydávanie týchto diplomatických a služobných pasov (s nalepovanou fotografiou) MZV SR ukončí najneskôr 31. augusta 2006. Po tomto termíne už nie je možné vydávať starý vzor cestovných dokladov.

V zmysle nariadenia Rady ES č. 2252/04 o normách pre biometriu je Slovenská republika ako členský štát EÚ povinná najneskôr od 1. septembra 2006 zaviesť nový druh cestovných dokladov (vrátane diplomatických a služobných pasov) formátu EÚ so zavedením prvého určeného biometrického prvku v špeciálnom čipe – digitálnej podoby tváre.

Ministerstvo vnútra SR  na základe spracovanej technickej špecifikácie všetkých druhov cestovných dokladov, vrátane diplomatických a služobných pasov, vyhlásilo výberové konanie na nové cestovné doklady formou verejného obstarávania (ako je uvedené na strane 11 informácie v časti MV SR).  

Otázky týkajúce sa zabezpečenia vydávania nových cestovných dokladov, osobitne diplomatických a služobných pasov, boli predmetom osobitného rokovania ministra vnútra SR a ministra zahraničných vecí SR dňa 1. marca 2006 a nadväzujúcich rokovaní zástupcov MZV SR a MV SR dňa  2. marca 2006. 

MV SR poskytlo MZV SR potrebné informácie a podklady, na základe ktorých zástupcovia MZV SR prediskutovali so zástupcom fy SIEMENS (dodávateľ hardvéru a softvéru na vydávanie cestovných dokladov SR) požiadavky MZV SR  na technické riešenie vydávania diplomatických a služobných pasov a prijímania žiadostí o vydanie cestovných pasov prostredníctvom ZÚ SR v zahraničí. 

Cenové kalkulácie hardvérového a softvérového vybavenia na zabezpečenie vydávania nových diplomatických pasov a služobných pasov (ďalej len DP a SP) a prijímanie žiadostí o cestovné pasy na ZÚ SR v zahraničí predbežne predstavujú sumu  51 775 tis. Sk. 

Pri realizácii projektu sa môžu ceny meniť. Definitívnu cenovú kalkuláciu bude možné vyčísliť až na základe výsledkov výberového konania na nové cestovné doklady  (cena pasovej knižky) a zmluvy o dopracovaní softvéru pre potreby MZV SR. Cenu za navýšenie prenosových kapacít komunikačného systému MZV SR v sume 5 000 tis. Sk bude nutné uhrádzať každoročne.

Cena pasovej knižky doteraz nie je známa, pri odhade á 500.- Sk/kus predstavujú náklady na pasové knižky pre potreby MZV SR (10 tis. kusov z každého druhu + specimeny a bulletiny) v sume 11 200 tis. Sk. Dodávka cestovných dokladov môže byť realizovaná  postupne s rozložením na viac rokov v závislosti od cenovej kalkulácie predloženej vybraným dodávateľom (2006 – 1000 kusov DP 1000 kusov SP, po 1000 kusov specimenov a informačných brožúr, ďalšie dodávky DP a SP sú rozpísané na roky 2007 – 2009 po 3000 kusov na rok z každého druhu dokladu).

S ohľadom  na konanie parlamentných volieb v Slovenskej republike v roku 2006 a predpokladané zmeny v obsadení vrcholových štátnych orgánov SR (NR SR,  vláda SR, ministri, štátni tajomníci ako aj v riadiacich funkciách ostatných orgánov štátnej správy) je potrebné zabezpečiť v roku 2006 dodávku v počte minimálne po 1000 kusov nových DP a SP v sume a na specimeny v predpokladanej sume 2 200 tis. Sk. 

Diplomatické a služobné pasy sú vydávané bezplatne, MZV SR z tohto dôvodu neplánuje žiadne príjmy do štátneho rozpočtu.
Poplatky za prijatie žiadostí o vydanie cestovných pasov na zastupiteľských úradoch SR v zahraničí sú odvádzané v súlade s príslušnými ustanoveniami zákona č. 145/1995 Z. z. o správnych poplatkoch v platnom znení a prakticky sú zahrnuté v príjmovej časti podkladov MV SR – prílohy 1a, 1b.

Rok 2006
Názov položky							Cena bez DPH Sk
Hardvér a systémový softvér vrát. 2 ročného servisu 			5 000 000 
APV Biometria DP a SP vrát. 2 ročného servisu				8 600 000
APV Workflow DP a SP vrát. 2 ročného servisu				6 008 400
APV Distribúcia DP a SP vrát. 2 ročného servisu				3 400 000
APV Výstupná kontrola DP a SP vrát. 2 ročného servisu			4 500 000
Služby, projektového manažmentu 						6 000 000
Zvýšenie prenosových kapacít komunikačného systému MZV		5 000 000
Úpravy infraštruktúry MZV SR 						5 000 000
Spolu 43 508 400
  cena s DPH 51 775 000

Cena s DPH Sk
Pasové knižky DP a SP (po 1000 kusov) a specimeny (po 1000 kusov)	2 200 000

Celkové predpokladané náklady MZV SR na zavedenie nových DP a SP a prijímanie žiadostí o cestovné pasy na zastupiteľských úradoch SR v zahraničí na rok 2006, ktoré nie sú zabezpečené v rozpočte MZV SR predstavujú
spolu:  53 975 000 Sk

Roky 2007-2009							Cena s DPH Sk
Dodávka pasových knižiek DP a SP (po 9000 kusov)                     		9 000 000

Rok 2007 (a ďalšie roky)
Poplatok za prenosové kapacity komunikačného systému			5 000 000

Tabuľky

Tabuľka č. 1 MZV SR – Náklady  na čistopisy dokladov a príjmy zo správnych poplatkov v rokoch 2004 – 2005
Tabuľka č. 2 MZV SR – Predpokladané náklady na čistopisy diplomatických a služobných pasov SR s biometriou, náklady na technické zabezpečenie  vydávania nových DP a SP, prijímanie žiadostí o cestovné doklady na ZÚ SR v zahraničí a vydávanie víz s biometriou v roku 2006 - 2007 
Tabuľka č. 3 MZV SR – Predpokladané náklady na zabezpečenie vydávania cestovných dokladov a víz SR v 
                            rokoch  2008 - 2009